Høringssvar fra Unge funksjonshemmede

## Fritt rehabiliteringsvalg

## Helse- og omsorgsdepartementet, 28. september 2015

*Unge funksjonshemmede er en interesseorganisasjon for 34 frivillige ungdomsorganisasjoner, som til sammen har over 25 000 medlemmer. Siden 1980 har vi kjempet for deltaking og likestilling for funksjonshemmet ungdom. I dag er vi en sentral kunnskapsleverandør og samarbeidspartner for alle som jobber med arbeidsliv, helse og organisasjonsutvikling for unge med funksjonshemminger og kroniske sykdommer. Unge funksjonshemmede er partipolitisk uavhengig. Organisasjonen er demokratisk og selvstendig, og har eget styre, eget regnskap og egne vedteker.*

Ungdom med nedsatt funksjonsevne og kroniske sykdommer har større helseutfordringer enn andre grupper. I 2012 ble det slått fast i en rapport bestilt av Helsedirektoratet[[1]](#footnote-2) at ungdom i Norge ofte møter et helsevesen som ikke er tilpasset behov og livssituasjon hos unge mennesker. Ungdom faller derfor ofte mellom to stoler siden tilbud i helsevesenet stort sett er rettet mot enten barn eller voksne. Dette gjelder også i rehabiliteringstilbudet.

I høringsnotatet varsler departementet mulighet for å velge mer tilpassede og spesialiserte rehabiliteringstilbud etter pasientenes behov. Vi ønsker i denne forbindelse å komme med enkelte merknader, og tillater oss å sende høringssvar. Unge funksjonshemmede representerer en vesentlig målgruppe for forslaget om fritt rehabiliteringsvalg, og går ut fra at den manglende oppføringen på listen over høringsinstanser skyldes en glipp

***Tilpasset habiliterings- og rehabiliteringstilbud for ungdom***

Mange av Unge funksjonshemmedes 34 medlemsorganisasjoner representerer grupper med store habiliterings- og rehabiliteringsbehov. En fersk rapport fra NHO Service[[2]](#footnote-3) konkluderer med at rundt 200.000 mennesker som kunne trengt rehabilitering, ikke får tilbud om det. Det er stor grunn til å tro at mange av disse er ungdom med nedsatt funksjonsevne og kroniske sykdommer.

Riksrevisjonen gjennomførte en bredt anlagt undersøkelse om rehabilitering innen helsetjenesten i perioden 2010-2011. Her ble det avdekket at en stor andel av kommunene hadde større utfordringer med å tilby tilrettelagte rehabiliteringstjenester til yngre pasienter enn til eldre. Også i spesialisthelsetjenesten er rehabiliteringstilbudet for ungdom lite utbygd. De fleste rehabiliteringsinstitusjoner har ikke tilbud tilpasset ungdom.

En undersøkelse utført av Unge funksjonshemmede i 2013 viser at ungdom og unge voksne møter mange barrierer for å få habiliterings- og rehabiliteringstilbud.[[3]](#footnote-4) Mange unge får ikke det tilbudet de skal, og bør, ha etter fylte 18 år. Disse barrierene er blant annet utilgjengelige eller diffuse beskrivelser av tilbud, endring eller bortfall av gode tilbud som følge av at prosjektfinansiering opphører, manglende skoletilbud ved rehabiliteringsinstitusjonen eller vanskeligheter med å få nødvendig assistanse eller dekking av pasientreiser.

Fritt rehabiliteringsvalg åpner muligheten for at ungdom fra hele landet lettere kan benytte seg av de få ungdomsrettede tilbudene som finnes, uavhengig av bostedskommune/-region.

*Unge funksjonshemmede er derfor svært positive til at pasienter med rehabiliteringsbehov får fritt rehabiliteringsvalg. Det vil bidra til å sikre likeverdige helsetjenester uansett geografisk tilhørighet, og styrke unge funksjonshemmedes muligheter til å få spesialisert og tilpasset oppfølging for sin diagnose og livssituasjon.*

*Vi støtter merknaden fra Funksjonshemmedes Fellesorganisasjon (FFO) om at rehabilitering i helseforetakene også må inkluderes i ordningen, for å sikre at pasientene får mulighet til å ha reelt rehabiliteringsvalg blant bredden i det norske helsevesenet, også det offentlige.*

*Unge funksjonshemmede mener det er avgjørende at informasjonen på helsenorge.no om de ulike tilbudene er universelt utformet, lett tilgjengelig og tilpasset ungdom, og ber om at det blir satt av tilstrekkelige ressurser til dette.*

***Reiseutgifter og egenandeler***

Ungdom og unge voksne er gjerne økonomisk sårbare. De er under utdanning, stifter familie, eller er nye i arbeidslivet. Mange med nedsatt funksjonsevne eller kroniske sykdommer har varig lav inntekt som følge av lavere utdanning og yrkesdeltakelse enn andre grupper. Dette skaper også barrierer som bidrar til at unge med rehabiliteringsbehov ikke benytter seg av rehabiliteringstilbudene som finnes.

Habiliterings- og rehabiliteringstjenester gis for å bidra til at mennesker bedre skal kunne mestre egen sykdom eller funksjonshemning. Riktig, tilpasset og tidsnok habilitering og rehabilitering i ung alder bidrar i stor grad til at unges sykdom eller funksjonshemning ikke forverres, og bidrar at de kan ta utdanning og være en del av arbeidslivet i større grad. Når ungdom velger bort rehabiliteringsopphold grunnet usikker personlig økonomi, vil dette kunne forverre livssituasjonen og framtidsmulighetene deres betraktelig.

*Unge funksjonshemmede mener på denne bakgrunn at reisekostnader må dekkes fullt ut for unge og unge voksne, og at ungdom og unge voksne bør fritas fra egenandel. I motsatt fall vil den enkeltes økonomiske situasjon kunne bli avgjørende for muligheten til å velge det mest tilpassede tilbudet.*

Med hilsen

UNGE FUNKSJONSHEMMEDE

Camilla Lyngen, styreleder

Lars Rottem Krangnes, generalsekretær

1. Rambøll Management på oppdrag fra Helsedirektoratet: *Helsetilbud til ungdom og unge voksne, Rapport IS-2044* (2012) [↑](#footnote-ref-2)
2. NHO Service: *Hvor mange har behov for spesialisert rehabilitering?* (2015) [↑](#footnote-ref-3)
3. Unge funksjonshemmede: *Med kjepper i hjulene* (2013) [↑](#footnote-ref-4)